送达兼善赴礼部尚书
叶懋 (Yuan)
天选龙头榜，霜清豸角冠。声华辉玉牒，文彩耀金銮。百越舆图旧，孤城海雾漫。一麾曾出守，五马重盘桓。惠泽留千古，仪刑竦众观。思亲徒惨切，筑窆正岏巑。野衲邻秋枕，林猿傍夕餐。秦碑磨孝节，禹穴照忠肝。威凤宜翔翥，神蛟暂屈蟠。帝思商野说，人仰泰山韩。恋阙云霄近，乘空雨露漙。尚书新宠命，宗伯古春官。礼乐遵遐迩，华夷乐乂安。匡时当鬓黑，报国但心丹。浙浦潮生港，河流雪拥滩。槎飞星渺渺，佩远玉珊珊。群士攀车辙，都人望马鞍。趋朝闻履舄，披腹见琅玕。任即钧衡重，功垂竹帛看。恩私在天下，麟阁起云端。